title: A Bizottság 2008/4/EK irányelve ( 2008. január 9.) a 94/39/EK irányelv módosításáról az ellési bénulás csökkentésére szánt takarmányok vonatkozásában (EGT-vonatkozású szöveg)

text:
               10.1.2008

               HU

               Az Európai Unió Hivatalos Lapja

               L 6/4

      A BIZOTTSÁG 2008/4/EK IRÁNYELVE

   (2008. január 9.)
   a 94/39/EK irányelv módosításáról az ellési bénulás csökkentésére szánt takarmányok vonatkozásában
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a különleges táplálkozási célokra szánt takarmányokról szóló, 1993. szeptember 13-i 93/74/EGK tanácsi irányelvre (1) és különösen annak 6. cikke c) pontjára,
   mivel:

               (1)

               A Bizottság 94/39/EK irányelve (2) létrehozta a különleges táplálkozási célokra szánt takarmányok tervezett alkalmazási listáját.

               (2)

               Az Európai Élelmiszerbiztonsági Hatóság (a továbbiakban: Hatóság) 2004. december 8-i véleményében megállapította, hogy a zeolit (szintetikus nátrium-alumínium-szilikát) csökkentheti az ellési bénulás kockázatát a tejelő teheneknél (3). Ugyanakkor adatok hiányában nem tudta maradéktalanul felmérni az állatok és emberek egészségére fennálló kockázatot. Figyelembe véve a kapott kiegészítő információkat, a Hatóság 2007. július 11-i véleményében megállapította, hogy a zeolit hozzáadása a tejelő tehenek takarmányához az ellés előtti körülbelül kéthetes időtartamban nem jelent kockázatot az állati vagy emberi egészségre és a környezetre sem (4). Ezért a zeolitot fel kell venni a 94/39/EK irányelv mellékletének B. részében található tervezett alkalmazások listájában „az ellési bénulás kockázatának csökkentése” sorba.

               (3)

               2007. június 12-i véleményében a Hatóság megállapította, hogy a tejelő tehenek magas kalciumtartalmú takarmányozása az ellés környékén nagyon hatásos lehet az ellési bénulás enyhe eseteinek kezelésére és a betegség súlyosbodásának megelőzésére, ezért az ellési bénulás kockázatának kiküszöbölésére vonatkozó listát (5) egy új bejegyzéssel kell kiegészíteni. A Hatóság továbbá megállapította, hogy az állatok egészségére vonatkozó, elhanyagolható kockázatot nem lehet teljesen kizárni, ezért az egyedi kockázatot a takarmányozás globális előnyeivel szembeállítva kell mérlegelni. A tejelő állományt tartó, illetve tenyésztő döntéshozatalát megkönnyítendő, a különböző kalciumforrásokat – a mennyiséggel együtt – jelölni kell a címkén. A címkén feltüntetendő továbbá, hogy takarmányozási szakértő véleményének kikérése javasolt. A Hatóság nem számol azzal, hogy kockázat merül fel a fogyasztóra nézve, sem azzal, hogy többletkockázat keletkezik a környezetre vonatkozóan. Ezért a 94/39/EK irányelv mellékletének B. részében található tervezett alkalmazások listájában „az ellési bénulás kockázatának csökkentése” sorba fel kell venni a magas kalciumtartalmú takarmányokat.

               (4)

               Ezért a 94/39/EK irányelvet ennek megfelelően módosítani kell.

               (5)

               Az ezen irányelvben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

         ELFOGADTA EZT AZ IRÁNYELVET:
   1. cikk
   A 94/39/EK irányelv melléklete ezen irányelv mellékletének megfelelően módosul.
   2. cikk
   A tagállamok hatályba léptetik azokat a törvényi, rendeleti és közigazgatási rendelkezéseket, melyek szükségesek ahhoz, hogy ennek az irányelvnek legkésőbb 2008. június 24-ig megfeleljenek. Erről haladéktalanul tájékoztatják a Bizottságot.
   Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   3. cikk
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   4. cikk
   Ennek az irányelvnek a tagállamok a címzettjei.

      Kelt Brüsszelben, 2008. január 9-én.

            a Bizottság részéről

         Markos KYPRIANOU

            a Bizottság tagja

      (1)  HL L 237., 1993.9.22., 23. o. A legutóbb a 806/2003/EK rendelettel (HL L 122., 2003.5.16., 1. o.) módosított irányelv.

      (2)  HL L 207., 1994.8.10., 20. o. A legutóbb a 2002/1/EK irányelvvel (HL L 5., 2002.1.9., 8. o.) módosított irányelv.

      (3)  A takarmány-adalékanyagokkal és -termékekkel vagy -hatóanyagokkal foglalkozó tudományos testület a Bizottság kérésére szakvéleményt bocsátott ki a szintetikus nátrium-alumínium-szilikát (zeolit) használatáról a tejelő teheneknél előforduló ellési bénulás kockázatának csökkentésére. Elfogadva: 2004. december 8-án. Az EFSA Lapja (2004) 160., 1–11. o.

      (4)  A takarmány-adalékanyagokkal és -termékekkel vagy -hatóanyagokkal foglalkozó tudományos testület véleménye a zeolit (szintetikus nátrium-alumínium-szilikát) használatának biztonságosságáról a tejelő teheneknél előforduló ellési bénulás kockázatának csökkentésére. Elfogadva: 2007. július 11-én. Az EFSA Lapja (2007) 523., 1–11. o.

      (5)  A takarmány-adalékanyagokkal és -termékekkel vagy -hatóanyagokkal foglalkozó tudományos testület véleménye a magas kalcium-tartalmú takarmányok használatának biztonságosságáról a tejelő teheneknél fennálló ellési bénulás kockázatának csökkentésére. Elfogadva: 2007. június 12-én. Az EFSA Lapja (2007) 504., 1–10. o.

      MELLÉKLET
      A 94/39/EK irányelv B. mellékletében az „Ellési bénulás kockázatának csökkentése” különleges takarmányozási cél oszlop szövegének helyébe a következő szöveg lép:

                     Különleges táplálkozási cél

                     Alapvető táplálkozási jellemzők

                     Állatfajok vagy -kategóriák

                     Címkén feltüntetendő jellemzők

                     Ajánlott alkalmazási időszak

                     Egyéb rendelkezések

                     „Ellési bénulás kockázatának csökkentése

                                 —

                                 Alacsony kalciumtartalom

                     Tejelő tehenek

                                 —

                                 Kalcium

                                 —

                                 Foszfor

                                 —

                                 Magnézium

                     1–4 hét ellés előtt

                     A használati utasításban feltüntetendő:
                     »Adagolását ellés után be kell szüntetni.«

                     és/vagy

                                 —

                                 Alacsony kation/anion-arány

                                 —

                                 Kalcium

                                 —

                                 Foszfor

                                 —

                                 Nátrium

                                 —

                                 Kálium

                                 —

                                 Klorid

                                 —

                                 Kén

                     1–4 hét ellés előtt

                     A használati utasításban feltüntetendő:
                     »Adagolását ellés után be kell szüntetni.«

                     vagy

                                 —

                                 Magas zeolittartalom (szintetikus nátrium-alumínium-szilikát)

                     Szintetikus nátrium-alumínium-szilikát)

                     2 hét ellés előtt

                     A használati utasításban fel kell tüntetni:

                                 —

                                 »A takarmány mennyiségének meghatározásakor biztosítani kell, hogy a nátrium-alumínium-szilikát napi bevitele ne lépje túl az állatonkénti 500 grammot.«

                                 —

                                 »Adagolását ellés után be kell szüntetni.«

                     vagy

                                 —

                                 Magas kalciumtartalom nagy mennyiségben rendelkezésre álló kalciumsók formájában

                     Teljes kalciumtartalom, kalciumforrás és mindenkori mennyiség

                     Az ellés első jeleitől, az ellést követő két napon keresztül

                     A csomagoláson, tartályon vagy címkén feltüntetendő:

                                 —

                                 A használati utasítás, vagyis az alkalmazások száma és időtartama az ellés előtti és utáni időszakban.

                                 —

                                 A következő szöveg: »Alkalmazás előtt takarmányozási szakértő véleményének kikérése javasolt.« ”